Cinc Segles de Música tanca la temporada amb “Una nit a Broadway”
26 de juny de 2018

Clausurar la temporada d'un festival dins d'un altre festival. Ja va ocórrer l'any passat i enguany torna a succeir: l'últim concert de Cinc Segles de Música a l'Eliana forma part del festival Estiu a la Torre. Una conjunció que va deixar, en l'estiu de 2017, molt bon sabor de boca als espectadors, amb Chano Domínguez i Spanish Brass, i que segur que torna a ser un èxit dissabte que ve 30 de juny, en aquest cas amb la mezzo-soprano Rinat Shaham i Zingersextet interpretant un espectacle titulat “Una nit a Broadway”.

El teatre musical nord-americà ha sigut sempre considerat un espai de fusió entre l'òpera, el jazz i la cançó popular. Precisament el programa d'aquest concert se centra en quatre dels compositors més destacats del gènere, com són George Gershwin, Cole Porter, Leonard Bernstein i Kurt Weill. Les obres que es van a interpretar són molt conegudes pel públic i algunes pertanyen a bandes sonores o òperes molt populars, com “Porgy and Bess”, “Whest Side Story” o “Cabaret”.

Per a interpretar aquestes peces l'escenari s'omplirà de prestigiosos músics, començant per la cantant israeliana Rinat Shaham, destacada solista en concerts i òperes que ha recorregut els principals teatres del món. Al costat d'ella, un sextet de luxe format per Roberto Turlo (oboè i direcció artística), Vicente Alós (clarinet), José E. Bouché (violoncel), Paco Catalá (contrabaix), Javier Eguillor (bateria) i Pablo Zinger (piano, arranjador i director). Zingersextet, fundat en 2006, combina el virtuosisme de la música clàssica amb la màgia dels ritmes del Carib, tango, jazz, bossa nova i les bandes sonores de clàssics del cinema universal.

La cita serà el dissabte 30 de juny a les 22:30 hores en la Torre del Virrei. Les entrades ja es poden adquirir de forma anticipada i sense recàrrec algun a través de la web municipal www.elientrada.es, al preu de 10 € la general i 8 € la reduïda.